
asupra propunerii legislative pentru modificarea şi completarea art.198 din Legea nr.19/2000 privind sistemul public de pensii şi alte drepturi de asigurări sociale 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea art.198 din Legea nr.19/2000 privind sistemul public de pensii şi alte drepturi de asigurări sociale, trimisă cu adresa nr.11 din 22 aprilie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Comisia juridică, de disciplină şi imunităţi, precum şi punctul de vedere al Guvernului.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale, şi are ca obiect de reglementare modificarea şi completarea art.198 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, cu uneleprevederi care să dispună abrogarea art.103 din Legea nr.92/1992 pentru organizarea judecătorească, republicată, cu modificările şi completările ulterioare şi art.21-22 din Legea nr.164/2001 privind pensiile militare de stat, republicată.
Comisia propune Plenului respingerea propunerii legislative din următoarele considerente:
1. Pensia de serviciu pentru magistraţi, introdusă în anul 1997, prin efectul modificării şi completării Legii nr.92/1992 pentru organizare judecătorească, la fel ca şi pensia pentru cadrele militare, prevăzută iniţial de Decretul nr.214/1977 şi, ulterior, de Legea nr.164/2001 (care a înlocuit reglementarea din decret), au fost instituite în vederea stimulării stabilităţii în serviciu şi a formării unei cariere în magistratură, respectiv în serviciul cadrelor militare permanente.
2. Curtea Constituţională a reţinut că elementele “care diferenţiază regimul de pensionare al militarilor şi magistraţilor, de regimul general al pensiilor, asigură un tratament juridic specific celor două categorii de asiguraţi” care însă “nu reprezintă un privilegiu”, ci este “justificat, în mod obiectiv”, constituind o “compensaţie parţială a inconvenientelor ce rezultă din rigoarea statutelor speciale cărora trebuie să li se supună magistraţii şi militarii”. Jurisprudenţa Curţii Constituţionale a statuat, în mod constant şi în deplin acord cu jurisprudenţa Curţii Europene a Drepturilor Omului, că principiul egalităţii nu este sinonim cu uniformitatea şi că, pentru situaţii diferite, poate exista un tratament diferit, recunoscându-se dreptul la această diferenţă.
Diferenţierea regimului juridic de pensionare al magistraţilor şi cadrelor militare faţă de regimul stabilit pentru alte categorii de asiguraţi este justificată în mod obiectiv de specificul activităţii, care impune celor două categorii profesionale obligaţii şi interdicţii severe, precum şi riscuri profesionale sporite.

La dezbaterea acestei propuneri legislative au participat ca invitaţi din partea Ministerului Muncii, Solidarităţii Sociale şi Familiei – d-na Georgeta Gheorghe, director general şi din partea Ministerului Apărării Naţionale – d-l Florin Vasile, consilier.

La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 9 septembrie 2003, Comisia propune respingerea acesteia cu 12 voturi pentru, 3 voturi împotrivă şi 2 abţineri.

